Opinjoni tal-Kumitat Ewropew tar-Reġjuni — Il-Bauhaus Ewropea l-Ġdida. Sbuħija, Sostenibbiltà, Flimkien

(2022/C 301/04)

Relatur: Kieran MCCARTHY (IE/AE), Membru ta’ Assemblea Lokali: Kunsill tal-Belt ta’ Cork Dokument ta’ referenza: Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: Il-Bauhaus Ewropea l-Ġdida — Sbuħija, Sostenibbiltà, Flimkien COM(2021) 573

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI (KtR),

Introduzzjoni għall-Bauhaus Ewropea l-Ġdida

1. jilqa’ l-inizjattiva interdixxiplinari tal-Kummissjoni Ewropea dwar il-Bahaus Ewropea l-Ġdida, li tgħin fit-twettiq tal-Patt Ekoloġiku tal-UE billi żżid dimensjoni kulturali vitali u tqarribha lejn iċ-ċittadini. Il-Bauhaus Ewropea l-Ġdida tagħmel dan billi toħloq spazji u postijiet, prodotti u modi ta’ għajxien sbieħ, sostenibbli u inklużivi li jenfasizzaw il-faċilitazzjoni tas-sħubijiet u l-benefiċċji tar-rikonfigurazzjoni u t-tranżizzjoni ambjentali bl-użu ta’ esperjenzi tanġibbli fil-livell lokali;

2. jirrikonoxxi l-entużjażmu u l-bażi tal-appoġġ għall-Bauhaus Ewropea l-Ġdida minn firxa ta’ ħbieb, atturi, organizzazzjonijiet tas-soċjetà ċivili, networks, kollettittivi, ċentri u pjattaformi reġjonali u Laboratorji Ħajjin, flimkien mal-interess kontinwu u l-ħidma fuq l-istimular tal-kreattività u l-parteċipazzjoni fil-konnessjoni u t-tiswir tal-valur u l-prinċipji tal-Bauhaus Ewropea l-Ġdida futura;

3. huwa kuntent li r-rwol tal-awtoritajiet lokali u reġjonali fl-implimentazzjoni tal-prinċipji tal-Bauhaus Ewropea l-Ġdida huwa rikonoxxut, peress li jinsabu f’pożizzjoni tajba biex jikkontribwixxu għall-iżvilupp tal-politika u għall-implimentazzjoni tal-Bauhaus Ewropea l-Ġdida, f’konformità mal-prinċipju tas-sussidjarjetà;

4. iqis li madwar l-UE, il-bliet u r-reġjuni huma fuq quddiem nett fl-iżvilupp immexxi mill-kultura, u li l-livelli lokali u reġjonali għandhom responsabbiltajiet ewlenin għal politiki urbani, reġjonali u kulturali sostenibbli; għalhekk, ir-rappreżentanti eletti lokali u reġjonali huma kruċjali biex il-Bauhaus Ewropea l-Ġdida ssir aktar aċċessibbli u biex il-membri tal-pubbliku jiġu involuti fil-proċess ta’ trasformazzjoni sabiex tiġi avvanzata l-implimentazzjoni tal-Bauhaus Ewropea l-Ġdida;

5. jappoġġja bil-qawwa l-Bauhaus Ewropea l-Ġdida bħala opportunità ewlenija biex jiġi sfruttat il-potenzjal kreattiv tar-reġjuni u tal-muniċipalitajiet, u b’hekk jinħolqu soluzzjonijiet aċċettati u sostenibbli li jagħmlu l-Patt Ekoloġiku suċċess;

6. jirrikonoxxi n-natura transdixxiplinari tal-Bauhaus Ewropea l-Ġdida li hija minsuġa f’firxa ta’ programmi u ta’ linji ta’ finanzjament tal-UE; jenfasizza, madankollu, li se jkun meħtieġ xiri kontinwu minn imsieħba attwali u futuri;

7. jafferma mill-ġdid l-ewwel prinċipju ewlieni tal-Bauhaus Ewropea l-Ġdida li tapprova approċċ fuq diversi livelli u bbażat fuq il-post. F’dan ir-rigward, il-KtR jindika li l-bidla qed isseħħ fil-livell lokali u reġjonali, fejn huwa ankrat ukoll sens ta’ post;

8. huwa kuntent li l-viżjoni tal-Kummissjoni hija li ż-żoni rurali jiġu rrappreżentati fil-Bauhaus Ewropea l-Ġdida. Id-diversi dikjarazzjonijiet ( 1 ) u l-Patt Rurali jipprovdu qafas għall-futur tal-politika u l-azzjoni tal-iżvilupp rurali fl-Ewropa u huma għodda kruċjali għall-Bauhaus Ewropea l-Ġdida biex toħloq rabta maż-żoni rurali, li jistgħu jitqiesu wkoll bħala “żoni ta’ esperimentazzjoni” għall-proġetti trasformattivi fuq skala żgħira;

9. jisħaq li l-Bauhaus Ewropea l-Ġdida għandha l-potenzjal li tkun strument importanti fl-irkupru, li tipprovdi impjiegi lokalment u li tippromovi bidla fil-mentalità għal ippjanar territorjali sostenibbli u effiċjenti, li se jaffettwa u jtejjeb l-imġiba u l-mobilità tas-soċjetà;

Oqsma ta’ tħassib

10. huwa mħasseb li l-Komunikazzjoni tibqa’ vaga dwar kif se jiġi żgurat l-involviment tal-awtoritajiet lokali u reġjonali; il-KtR jitlob proposti speċifiċi dwar kif l-awtoritajiet lokali u reġjonali u l-KtR se jkunu involuti fl-implimentazzjoni tal-inizjattiva, u fl-istess waqt jitqies il-prinċipju tal-bilanċ ġeografiku, u b’hekk jiġu rappreżentati l-awtoritajiet lokali u reġjonali tal-UE kollha kemm hi;

11. jisħaq li l-KtR, flimkien mal-istituzzjonijiet l-oħra tal-UE, għandu jkun parti min-network abilitanti tal-imsieħba ewlenin tal-Bauhaus Ewropea l-Ġdida li se jiżviluppaw u jittestjaw il-politika u l-istrumenti ta’ finanzjament;

12. jappella għall-involviment tal-KtR u istituzzjonijiet oħrajn tal-UE fir-Round Table ta’ Livell Għoli dwar il-Bauhaus Ewropea l-Ġdida;

13. jirrimarka li l-prinċipji tas-sussidjarjetà u tal-proporzjonalità se jiddeterminaw f’liema livell l-UE u l-Istati Membri se jagħmlu użu mill-għodod ta’ politika u mill-miżuri leġiżlattivi proposti għall-implimentazzjoni tal-Bauhaus Ewropea l-Ġdida;

14. jenfasizza li l-COVID-19 se tkompli jkollha impatt fuq perjodu ta’ żmien medju u itwal u li dan għandu jiġi rikonoxxut fl-implimentazzjoni tal-Bauhaus Ewropea l-Ġdida; jinnota li l-effetti negattivi tal-pandemija fuq il-faqar, il-kwistjonijiet soċjali u l-impjiegi jridu jiġu nnotati fl-implimentazzjoni tal-Bauhaus Ewropea l-Ġdida;

15. jistieden lill-Kummissjoni tiżgura li l-awtoritajiet lokali u reġjonali jkunu fiċ-ċentru tal-istrateġija, u jeħtieġ li tipprovdi assistenza teknika, finanzjament adegwat u flessibbiltà. Is-suċċess tal-Bauhaus Ewropea l-Ġdida se jiddependi mis-sostenibbiltà u l-fattibbiltà, filwaqt li jitqiesu d-differenzi bejn iż-żoni rurali u l-bliet;

L-iffinanzjar tal-Bauhaus Ewropea l-Ġdida

16. jappella li jiġu allokati riżorsi suffiċjenti mill-baġits tal-Istat u mill-programmi tal-politika ta’ koeżjoni tal-UE fil-livell lokali u reġjonali. Madankollu, jappella li jinkiseb bilanċ bejn is-sinerġiji kreattivi fi ħdan il-moviment kulturali tal-Bauhaus Ewropea l-Ġdida u l-parametri tal-programmi ffinanzjati mill-UE;

17. iqis li jistgħu jintużaw fondi addizzjonali biex titħallas l-assistenza esterna biex tgħin fl-iskambju tal-għarfien u biex jiġu esplorati l-kompetenzi tal-persunal eżistenti tas-settur pubbliku fi skambju reċiproku u fluwidu ma’ atturi privati, lokali u tat-tielet settur;

18. jemmen li esperjenzi, għotjiet u riżorsi preċedenti li jiffukaw fuq il-kwalità, l-estetika u l-kwistjonijiet komunitarji b’mod ċirkolari jistgħu jipprovdu inċentivi għall-investituri u għall-finanzjaturi kollettivi;

19. jappella li jkun hemm sħubijiet u investimenti pubbliċi-privati fil-qasam usa’ tal-kultura u tal-wirt kulturali, kif mitlub fis-Sejħa għal Azzjoni ta’ Europa Nostra ta’ Venezja ( 2 )

20. jirrimarka li l-Faċilità għall-Irkupru u r-Reżiljenza hija wkoll opportunità biex tiġi appoġġjata l-Bauhaus Ewropea l-Ġdida fl-Istati Membri u fl-awtoritajiet lokali;

21. jirrimarka li Bauhaus Ewropea l-Ġdida għandha tkun allinjata mal-MMF għall-perjodu 2021-2027 u l-Inizjattiva Urbana tal-UE u għandu jkun disponibbli finanzjament adegwat biex jiġu koperti l-ispejjeż operazzjonali tal-awtoritajiet lokali u reġjonali li jikkontribwixxu għall-Bauhaus Ewropea l-Ġdida; jappella li jintużaw pjani direzzjonali ambizzjużi għall-implimentazzjoni tal-Bauhaus Ewropea l-Ġdida fil-qafas tal-SDGs;

22. jitlob li jitqiesu l-bilanċ ġeografiku, id-diversità klimatika, ekonomika, soċjali u kulturali tal-UE, kif ukoll l-opportunitajiet ta’ finanzjament u l-allokazzjoni ta’ fondi, meta jiġu mfassla u implimentati l-istrateġiji, il-proġetti, l-azzjonijiet u l-opportunitajiet ta’ finanzjament tal-Bauhaus Ewropea l-Ġdida, u jeħtieġ li l-koeżjoni territorjali tibqa’ waħda mill-għanijiet ewlenin;

Indikaturi

23. jisħaq li l-awtoritajiet lokali u reġjonali għandhom, fil-limiti tal-kompetenzi tagħhom, jimmonitorjaw sa liema punt il-gvernijiet nazzjonali jużaw il-Bauhaus Ewropea l-Ġdida fid-diversi programmi, għodod u proċeduri, u jistenna li l-Kummissjoni Ewropea tippreżenta indikaturi ċari għal dan il-monitoraġġ;

24. huwa mħasseb li ma hemm l-ebda indikatur fiċ-ċiklu ta’ finanzjament attwali tal-UE (2021-2027) u din hija opportunità mitlufa għall-kejl tas-suċċess;

25. iqis li l-prinċipji ewlenin tal-Bauhaus Ewropea l-Ġdida għandhom jiġu żviluppati fi sħubija mal-gvernijiet lokali u reġjonali, u huwa tal-fehma li l-prinċipji ewlenin tal-Bauhaus Ewropea l-Ġdida għandhom jiġu integrati bħala kriterji ta’ kwalità għall-programmi ta’ finanzjament tal-UE b’impatt dirett jew indirett fuq l-ambjent mibni, l-iżvilupp urban u rurali, il-wirt kulturali u l-pajsaġġi kulturali;

26. jissuġġerixxi li għandha tinħoloq tabella ta’ valutazzjoni reġjonali tal-Bauhaus Ewropea l-Ġdida biex tiġi stabbilita politika ta’ monitoraġġ reġjonali b’saħħitha li tiżgura li l-Bauhaus Ewropea l-Ġdida tiġi implimentata fil-livelli kollha u li l-investimenti reġjonali jaġixxu fuq il-prinċipji tal-Bauhaus Ewropea l-Ġdida;

27. jinnota li l-awtoritajiet lokali u reġjonali huma responsabbli għal ammonti kbar ta’ binjiet pubbliċi lokali u ta’ spazji pubbliċi urbani u għandhom rwol regolatorju u ta’ finanzjament importanti fir-rinnovazzjoni ta’ dawn il-binjiet u ż-żoni urbani. Għaldaqstant, l-awtoritajiet lokali u reġjonali għandhom jiffukaw fuq l-identifikazzjoni ta’ ostakli regolatorji, u jikkontribwixxu għas-semplifikazzjoni tar-regolamentazzjoni u t-tfassil ta’ approċċi regolatorji ġodda;

28. jenfasizza li l-KtR kien involut fl-iżvilupp u fl-appoġġ ta’ strateġiji klimatiċi, tal-enerġija u tal-ambjent fil-livelli lokali u reġjonali. Il-Grupp ta’ Ħidma dwar il-Patt Ekoloġiku fil-Livell Lokali jista’ jintuża biex jippromovi l-prinċipji tal-Bauhaus Ewropea l-Ġdida u biex jissorvelja s-suċċess;

29. jissottolinja li d-djalogu bejn l-awtoritajiet lokali u reġjonali dwar kunċetti u proċessi innovattivi miftuħa, u approċċi u kompetenzi interdixxiplinarji huwa kruċjali. Dan għandu jinkludi l-Bauhaus Ewropea l-Ġdida dwar il-Pjattaforma għall-Iskambju tal-Għarfien (KEP) tal-KtR, il-programm Science Meets Regions u l-proġetti ta’ kooperazzjoni ffinanzjati minn programmi oħra tal-UE;

30. jenfasizza li l-Bauhaus Ewropea l-Ġdida għandha tippromovi l-ugwaljanza bejn il-ġeneri. L-ugwaljanza bejn il-ġeneri għandha tkun kriterju trasversali u hija fattur qawwi u meħtieġ fl-iżvilupp sostenibbli u bbilanċjat tal-politika ta’ koeżjoni;

Il-kunċett tal-Festival, tal-premjijiet u tal-laboratorju tal-Bauhaus Ewropea l-Ġdida

31. jilqa’ l-ewwel premju tal-Bauhaus Ewropea l-Ġdida u jissuġġerixxi li jiġu identifikati sinerġiji mal-għotjiet eżistenti għall-akkomodazzjoni, għall-wirt kulturali, għall-arkitettura kontemporanja u għall-pajsaġġi. Jappella wkoll li jiġu kondiviżi prattiki tajbin mis-Sena Ewropea tal-Wirt Kulturali 2018;

32. jirrikonoxxi l-ħolqien tas-Siġill ta’ Eċċellenza Ewropew bħala l-ewwel pass lejn il-kunċett tat-tikketta tal-Bauhaus Ewropea l-Ġdida, iżda huwa mħasseb li n-nies jistgħu jistennew li t-Tikketta tal-Bauhaus Ewropea l-Ġdida jkollha fluss ta’ finanzjament. L-użu ta’ tikketta ddedikata jista’ jitqies bħala kontribut tanġibbli tal-KtR għall-iżvilupp tal-inizjattiva tal-Bauhaus Ewropea l-Ġdida, kif irrakkomandat mill-KtR fl-2021;

33. jilqa’ l-Laboratorju tal-Bauhaus Ewropea l-Ġdida u l-metodoloġija ta’ kokreazzjoni tiegħu, iżda jitlob li tingħata aktar informazzjoni dwar kif se jopera u biex il-KtR ikun membru attiv tal-Laboratorju tal-Bauhaus Ewropea l-Ġdida u l-governanza tiegħu;

34. jitlob li l-Laboratorju jittestja r-riżultati/l-azzjonijiet magħżula għall-ewwel Premju, u jista’ javvanzahom u jagħmel prototip tagħhom

35. huwa lest li jaħdem mal-gvernijiet nazzjonali, permezz taċ-Ċentri Reġjonali tal-KtR, dwar l-iżvilupp ta’ ambjenti ta’ esperimentazzjoni regolatorja u l-ittestjar ta’ approċċi regolatorji ġodda;

36. jinnota li l-Bauhaus Ewropea l-Ġdida għandha tibni fuq il-prattiki tajbin eżistenti madwar il-bliet u r-reġjuni tal-UE u toħloq pjattaforma ta’ riżorsi disponibbli għall-pubbliku;

37. jilqa’ l-Festival tal-Bauhaus Ewropea l-Ġdida bħala mod tanġibbli u viżibbli biex jitrawwem aktar l-involviment tal-awtoritajiet lokali u reġjonali u tal-membri tal-pubbliku u jintwerew proġetti fil-livell lokali u reġjonali;

38. jenfasizza l-ħidma b’suċċess imwettqa minn URBACT, mill-Kooperazzjoni Territorjali Ewropea (KTE) u minn Orizzont 2020 dwar l-iżvilupp ta’ għodod interattivi effettivi li għandhom jintużaw meta jkun rilevanti;

39. jirrimarka li l-Bauhaus Ewropea l-Ġdida għandha toħloq rabta mal-missjonijiet ta’ Orizzont 2020, b’mod partikolari dwar l-Adattament għat-Tibdil fil-Klima u l-Bliet Newtrali fil-Klima u Intelliġenti.

40. itenni l-vantaġġ possibbli li jintuża l-istrument tar-Raggruppament Ewropew ta’ Kooperazzjoni Territorjali (REKT) għal proġetti ta’ governanza f’diversi livelli li jinvolvu diversi pajjiżi jew reġjun tal-euro;

41. jinnota li l-Bauhaus Ewropea l-Ġdida tgħaqqad it-tliet pilastri tal-Aġenda Urbana għall-UE (regolamentazzjoni aħjar, finanzjament aħjar u għarfien aħjar) u għandha l-għan li twettaqhom ( 3 )

42. jinnota l-Azzjonijiet Innovattivi Urbani li għaddejjin bħalissa (il-Laboratorju Urban tal-Ewropa) u l-Inizjattiva Urbana Ewropea li ġejja. Jappella li l-Bauhaus Ewropea l-Ġdida tiġi marbuta mas-sħubijiet tal-Aġenda Urbana tal-UE, peress li din l-Aġenda ilha taħdem fuq kunċetti relatati mal-Patt Ekoloġiku u l-Bauhaus Ewropea l-Ġdida għal kważi erba’ snin;

43. jikkunsidra li l-Bauhaus Ewropea l-Ġdida għandha rwol fl-implimentazzjoni tal-Karta ta’ Leipzig tal-2021 u d-Dikjarazzjoni ta’ Ljubljana tal-2021, li jitolbu approċċi integrati, approċċ ibbażat fuq il-post, governanza f’diversi livelli, parteċipazzjoni u metodi ta’ kokreazzjoni;

44. jemmen li l-Kapitali Ewropej tal-Kultura, il-Bliet Kapitali Ewropej tal-Innovazzjoni, il-Bliet Kapitali Ewropej taż-Żgħażagħ u l-Bliet Kapitali Ekoloġiċi Ewropej jista’ jkollhom rwol qawwi fl-appoġġ tal-Bauhaus Ewropea l-Ġdida;

45. jilqa’ l-istabbiliment ta’ punti ta’ kuntatt nazzjonali tal-Bauhaus Ewropea l-Ġdida u jitlob li dawn jaħdmu mill-qrib mal-awtoritajiet lokali u reġjonali u ma’ partijiet ikkonċernati oħra, inkluża s-soċjetà ċivili, biex jiżguraw li l-moviment tal-Bauhaus Ewropea l-Ġdida ikun jista’ jkompli jikber b’mod minn isfel għal fuq;

46. jissuġġerixxi li jista’ jinħoloq programm ta’ taħriġ għal 100 belt interessata abbażi tal-prinċipji tal-Bauhaus Ewropea l-Ġdida. Dan jista’ juża l-metodoloġiji tal-Programm Bliet Diġitali jew il-programm 100 Belt Intelliġenti u l-kunċett tas-suq tiegħu;

Kunċetti dwar l-ambjent mibni, l-arkitettura u r-rinnovazzjoni

47. jissottolinja li l-ambjent mibni huwa riflessjoni ta’ komunità, u r-responsabbiltà għall-kwalità ġenerali tiegħu hija f’idejn il-korpi tas-settur pubbliku u l-partijiet ikkonċernati, f’kooperazzjoni mill-qrib mal-pubbliku;

48. jindika li l-wirt kulturali u arkitettoniku rikk u divers tal-Ewropa huwa punt ta’ riferiment importanti għall-kwalità tal-ambjent mibni tagħna, f’termini ta’ esperjenza tal-utenti u assi fiżiċi;

49. huwa kuntent li l-Bauhaus Ewropea l-Ġdida tirrikonoxxi r-rwol kruċjali tal-ippjanar spazjali urban biex jinkiseb żvilupp urban sostenibbli;

50. huwa kuntent li l-Bauhaus Ewropea l-Ġdida tirrikonoxxi l-ħtieġa li jkun hemm kultura kondiviża ta’ arkitettura ta’ kwalità għolja. Dan se jirrikjedi s-sensibilizzazzjoni, it-tixrid tal-informazzjoni u l-promozzjoni tar-rwol tal-kultura u l-wirt kulturali, l-arkitettura ta’ kwalità għolja u l-ambjent mibni;

51. jisħaq li l-Kummissjoni għandha tgħin lis-settur tal-bini u tal-kostruzzjoni biex tindirizza l-użu mhux sostenibbli tar-riżorsi u l-iskart u tippromovi ċ-ċirkolarità, b’enfasi fuq l-użu mill-ġdid u r-riċiklaġġ tal-materjali. Dan jista’ jsir billi jiġu eliminati l-lakuni fl-għarfien u fil-ħiliet u billi jiġi diġitalizzat id-disinn;

52. jinnota li l-Bauhaus Ewropea l-Ġdida tista’ ssib modi kif tnaqqas il-burokrazija bil-għan li r-rinnovazzjoni ssir aktar faċli u aktar kosteffettiva; l-indirizzar tal-isfidi involuti fl-immodernizzar ta’ bini antik ħafna u ta’ wirt kulturali jirrikjedi s-servizzi ta’ periti u esperti oħra kif ukoll ta’ nies tas-sengħa b’ħiliet għoljin ( 4 )

53. ma għandu l-ebda eżitazzjoni biex jgħid li l-awtoritajiet lokali u reġjonali għandhom rwol ċentrali fl-iżgurar li r-rinnovazzjoni tal-bini tissodisfa r-rekwiżiti tal-użu tal-art u tal-ippjanar tal-bliet, tippromovi politiki biex tiġi miġġielda d-depopolazzjoni u hija konformi mal-ekwità soċjali u mal-kriterji ekoloġiċi. Jirrimarka li l-metodoloġiji tal-Istati Membri għall-Mewġa ta’ Rinnovazzjoni ma għandhomx jimminaw dan ir-rwol fundamentali ta’ koordinazzjoni;

54. jappella għal darb’oħra li s-Semestru Ewropew iqis aħjar il-kwistjonijiet urbani: il-koordinazzjoni tal-politika ekonomika u soċjali fl-UE trid tkopri l-akkomodazzjoni bi prezzijiet raġonevoli, l-inugwaljanza u l-investimenti fit-tul;

55. jilqa’ n-narrattiva tal-Bauhaus Ewropea l-Ġdida dwar l-esplorazzjoni ta’ soluzzjonijiet li jippermettu l-aċċess għal akkomodazzjoni bi prezzijiet raġonevoli u deċenti, b’mod partikolari għaż-żgħażagħ u għal gruppi soċjali vulnerabbli oħra;

56. jisħaq li l-Bauhaus Ewropea l-Ġdida jeħtieġ li toħloq rabta mal-Pjan ta’ Azzjoni Ewropew tal-Pilastru tad-Drittijiet Soċjali u mad-Dikjarazzjoni tas-Summit Soċjali ta’ Porto tal-2021 bil-għan li jingħata kontribut għar-riflessjoni dwar l-akkomodazzjoni soċjali u dik bi prezzijiet raġonevoli wara l-pandemija tal-COVID fil-livell Ewropew;

57. jitlob li jiġu promossi sinerġiji bejn l-arti, l-arkitettura, il-pajsaġġ u l-arkitettura interna, l-ippjanar spazjali, id-disinn u l-ħila fis-sengħa, kif ukoll mudelli ta’ taħriġ innovattivi għall-periti u għal professjonisti oħra;

58. jitlob ukoll l-involviment mal-Aġenda għall-Ħiliet għall-Ewropa u, għalhekk, li jikkontribwixxi għall-promozzjoni u l-fehim aħjar permezz tal-Bauhaus Ewropea l-Ġdida tal-ħtiġijiet u l-opportunitajiet reġjonali relatati mal-ħiliet fil-qasam tal-ippjanar urban, il-kostruzzjoni, l-użu sostenibbli ta’ materjali ta’ riżorsi tal-kostruzzjoni, kif ukoll biex titnaqqas il-migrazzjoni ta’ forza tax-xogħol b’ħiliet speċjalizzati li tista’ tirriżulta fit-tnaqqis tal-ekonomija lokali f’termini ta’ manifattura. F’dan ir-rigward, l-Aġenda Diġitali għall-Ewropa taqdi rwol importanti peress li t-teknoloġija diġitali tista’ tipprovdi liċ-ċittadini b’opportunitajiet biex joħolqu flimkien l-ambjent tagħhom u hija għodda ta’ importanza vitali fil-passi kollha tal-iżvilupp tal-inizjattivi tal-Bauhaus Ewropea l-Ġdida;

59. jappella li l-Bauhaus Ewropea l-Ġdida tinvolvi ruħha ma’ sħubijiet tal-passat tal-Aġenda Urbana tal-UE, speċjalment fir-rigward tal-kapaċità ta’ azzjoni klimatika, il-proposta għal Bliet aktar Ekoloġiċi u l-użu ta’ spazji pubbliċi; is-sħubijiet dwar l-Użu Sostenibbli ta’ Soluzzjonijiet Ibbażati fuq l-Art u n-Natura, l-Ekonomija Ċirkolari u l-Kultura u l-Wirt Kulturali huma partikolarment rilevanti;

60. jenfasizza li l-Bauhaus Ewropea l-Ġdida hija għodda b’saħħitha biex jiġu sfruttati l-inizjattivi tal-ekonomija soċjali, peress li hija bbażata fuq il-kooperazzjoni u l-involviment ċiviku. Inizjattivi bħal dawn jagħtu spinta lill-koeżjoni soċjali, ekonomika, territorjali u kulturali u jgħollu l-livell ta’ fiduċja fil-livell lokali madwar l-UE;

Prinċipji tal-kwalità tal-wirt kulturali

61. jappoġġa s- Sejħa għal Azzjoni ta’ Venezja ta’ Europa Nostra Għal dokument dwar Rinaxximent Ewropew Ġdid u d-dikjarazzjoni tagħha dwar il-wirt u l-memorja kondiviżi;

62. jappella li jiġu identifikati sinerġiji bejn il-Prinċipji tal-Kwalità Davos Baukultur, il-Bauhaus Ewropea l-Ġdida u l-prinċipji tal-kwalità Ewropej għall-interventi ffinanzjati mill-UE b’impatt potenzjali fuq il-wirt kulturali, u li dawn is-sinerġiji jiġu integrati fil-programmi kollha ta’ politika u ta’ finanzjament Ewropej;

63. jemmen li l-wirt kulturali huwa dimensjoni vitali tal-Bauhaus Ewropea l-Ġdida; il-Mewġa ta’ Rinnovazzjoni għandu jkollha “ruħ” u identità, filwaqt li tippromovi fehma olistika ta’ kif irridu niżviluppaw il-bliet u r-reġjuni tagħna;

64. jappella li l-KtR jaħdem mal-partijiet ikkonċernati biex jippromovi l-Bauhaus Ewropea l-Ġdida u l-premju “Sindku tas-Sena għall-Ħarsien tal-Wirt”;

65. jappella li l-wirt kulturali u l-Patt Ekoloġiku tal-UE jkunu interkonnessi mill-qrib, kif muri mill-Green Paper tal-UE dwar il-Wirt Kulturali ( 5 )

66. jaqbel li l-fondi pubbliċi għall-istrateġiji ekoloġiċi bbażati fuq il-kultura jridu jiġu mmobilizzati permezz ta’ proġetti u inizjattivi pilota tal-Bauhaus Ewropea l-Ġdida li jindirizzaw id-dimensjonijiet kulturali vitali tat-tranżizzjoni ekoloġika u li jibnu fuq id-diversi kapaċitajiet tal-komunitajiet u r-reġjuni lokali;

Konklużjonijiet

67. jitlob lill-Kummissjoni Ewropea tistabbilixxi rabtiet aħjar bejn il-Bauhaus Ewropea l-Ġdida u oqfsa kunċettwali, relatati mal-kultura, orjentati lejn l-estetika u orjentati lejn id-disinn eżistenti. Dan isarraf il-prinċipji f’azzjoni u jippermetti lill-Bauhaus Ewropea l-Ġdida tisfrutta l-potenzjal kreattiv, kulturali u tal-wirt kulturali tal-awtoritajiet lokali u reġjonali biex jirrinnovaw u jirrivitalizzaw il-viċinati madwar l-UE. Jipproponi għalhekk skema ta’ vawċers tal-Laboratorju tal-Bauhaus Ewropea l-Ġdida li permezz tagħha l-bliet u r-reġjuni interessati jistgħu jirċievu dan il-vawċer li jintitolahom biex jingħataw l-appoġġ meħtieġ għall-organizzazzjoni tal-Laboratorju tal-Bauhaus Ewropea l-Ġdida fil-kostitwenza tagħhom. Kundizzjoni biex wieħed jirċievi dan il-vawċer tkun li 1) il-Laboratorju tal-Bauhaus Ewropea l-Ġdida għandu jkun involut fil-kokreazzjoni, iwettaq prototipi u jittestja l-għodod, is-soluzzjonijiet u l-azzjonijiet ta’ politika li se jiffaċilitaw it-trasformazzjoni fil-prattika u 2) ir-riżultati tal-Laboratorju tal-Bauhaus Ewropea l-Ġdida jiġu ppreżentati lill-kunsill reġjonali jew tal-belt;

68. jappella li jiġu identifikati sinerġiji bejn l-inizjattiva u l-proċessi tal-Bauhaus Ewropea l-Ġdida li jinvolvu lin-nies fl-Ewropa (bħall-Konferenza dwar il-Futur tal-Ewropa) u strateġiji u pjani ta’ azzjoni li jippromovu l-kwalità arkitettonika u estetika (bħall-Mewġa ta’ Rinnovazzjoni tal-Aġenda Urbana tal-UE);

69. jemmen li l-Bauhaus Ewropea l-Ġdida trid issir moviment reali li jinvolvi lill-awtoritajiet lokali u reġjonali u mhix biss proġett ieħor minn fuq għal isfel. Il-ħolqien ta’ mod ta’ ħajja Ewropew konxju mil-lat ekoloġiku huwa kruċjali għall-bliet u għan-nies kollha tal-UE. Dan irid ikun proġett għal kulħadd, mhux biss għal ftit. Is-sjieda trid tibda bl-individwi fil-livell lokali u tmur lil hinn minn żoni urbani kbar. L-aċċessibbiltà għall-persuni ordinarji u għall-organizzazzjonijiet tas-soċjetà ċivili hija aspett pożittiv importanti tal-inizjattiva tal-Bauhaus Ewropea l-Ġdida. Sabiex ikun ta’ suċċess, dan l-eżerċizzju jrid ikun soċjalment, kulturali u territorjalment inklużiv.

Brussell, is-27 ta’ April 2022. Il-President tal-Kumitat Ewropew tar-Reġjuni Apostolos TZITZIKOSTAS

(1) Bħad-Dikjarazzjoni ta’ Cork 2.0 tal-2016: Ħajja Aħjar fiż-Żoni Rurali.

(2) Seħja għal Azzjoni ta’ Venezja, Għal Rinaxximent Ewropew Ġdid li tfittex li tippermetti sinerġiji aktar mill-qrib u aktar b’saħħithom bejn il-komunità tan-negozju u l-ekosistema kulturali, tal-wirt u kreattiva wiesgħa, fost l-oħrajn permezz tat-tisħiħ ta’ alleanza strateġika bejn il-moviment tal-wirt Ewropew u l-Bank Ewropew tal-Investiment u l-istitut tiegħu.

(3) Kif identifikat fil-Patt ta’ Amsterdam.

(4) Kif deskritt fil-Green Paper ta’ Europa Nostra dwar il-Patrimonju Ewropew.

(5) “Putting Europe’s Shared Heritage at the Heart of the European Green Deal” (Inpoġġu l-wirt kondiviż tal-Ewropa fil-qalba tal-Patt Ekoloġiku Ewropew), ippubblikat minn Europa Nostra.